Pozdravljeni učenci 7. razreda.

Za vsa vprašanja, pojasnila … sem dosegljiva na sandra.hanzic@os-velikapolana.si

**2. teden**

1. Ponoviš značilnosti glasbe v baroku v zvezku in DZ (stran 60 – 64).

2. Danes boš spoznal tri **baročne skladatelje**. To so **Claudio Monteverdi, Henry Purcell in Marc-Antoine Charpentier** (izgovorjavo preveri v DZ na strani 96 – 99).

3. Če imaš možnost si natisni naslednji zapis o glasbenih oblikah, drugače ga v zvezek prepiši. Žal je malo več, če bi bili v šoli, bi vam to natisnila. ☺

**GLASBENE OBLIKE BAROKA**

**Vokalno-inštrumentalne glasbene oblike:**

* OPERA je glasbeno-gledališko delo in je nastala okrog leta 1600 v Firencah v Italiji. Od tam se je hitro razširila v druga evropska mesta. V baroku je blestela zaradi videza, velikih in razkošnih scen ter bogatih kostumov nastopajočih. Opero izvajajo pevci solisti, pevski zbor in orkester.

Sestavljena je iz arij, recitativov, zborov, baletov in inštrumentalnih delov.

Uvertura je inštrumentalni uvod v opero, v obdobju baroka se je imenovala sinfonija. Arija je spev za solistični glas ob inštrumentalni spremljavi. V ospredju je melodija. Recitativ je način petja, podoben slavnostni deklamaciji. V ospredju sta ritem in besedilo.

Baročni orkester je manjši od današnjega, prevladujejo godala in brenkala, nekaj pihal in najpogosteje dva čembala.

* KANTATA je večja glasbena oblika za pevce soliste, zbor in orkester. Sestavljena je iz arij, recitativov, zborov in inštrumentalnih delov. Po vsebini je največkrat posvetna, lahko pa tudi cerkvena. Ne vsebuje gledaliških elementov.
* ORATORIJ je podoben kantati, le da ima nabožno vsebino.

**Inštrumentalne glasbene oblike:**

V baroku se je inštrumentalna glasba dokončno osamosvojila. Inštrumenti so bili vedno bolj izpopolnjeni, razvili so se novi, ki so omogočili nastanek novih glasbenih oblik.

* SONATA je eno do štiristavčna glasbena oblika, najpogosteje za solistično glasbilo.
* SUITA je zaporedje obveznih in neobveznih stavkov, ki so praviloma plesnega značaja. Obvezni stavki so: allemande (alamanda), courante (kuranta), sarabande (sarabanda) in gigue (žiga).

Neobvezni so: menuet, gavotta, polonaise, air in drugi.

* FUGA je enotematska, večglasna polifona, vokalna ali inštrumentalna skladba. Pred fugo je preludij, ki pomeni uvod v glasbeno delo.
* TOCCATA (tokata) je skladba za inštrumente s tipkami.
* CONCERTO GROSSO je večstavčna inštrumentalna glasbena oblika, kjer se večja skupina izvajalcev izmenjuje v igranju z manjšo skupino ali solistom. Je predhodnik kasnejšega solističnega koncerta.

4. O Claudiu Monteverdiju preberi v DZ na strani 65 in 66. S pomočjo interaktivnega gradiva [www.iRokus.si](http://www.iRokus.si) poslušaj posnetek številka 52 in odgovori na vprašanje 2a, 2b in 2c.

Prepiši v zvezek:

**CLAUDIO MONTEVERDI**

Italijanski skladatelj je prvi veliki operni skladatelj. Njegova najbolj znana opera je Orfej.

Poslušali smo: Sinfonija (uvertura) iz opere Orfej.

5. O Henryju Purcellu preberi v DZ na strani 66 in 67. S pomočjo interaktivnega gradiva [www.iRokus.si](http://www.iRokus.si) poslušaj posnetek številka 53 in odgovori na vprašanje 1a in 1b.

Prepiši v zvezek:

**HENRY PURCELL**

Bil je angleški baročni skladatelj oper. Napisal je opero Dido in Enej.

Poslušali smo: Didonina tožba, arija iz opere Dido in Enej.

6. Skladatelj Marc-Antoine Charpentier je v DZ na strani 68. S pomočjo interaktivnega gradiva [www.iRokus.si](http://www.iRokus.si) poslušaj posnetka številka 56 in 75 ter ju primerjaj. Odgovor zapiši v DZ stran 68 naloga 1b.

Prepiši v zvezek:

**MARC-ANTOINE CHARPENTIER**

Bil je francoski skladatelj. Njegovo najbolj znano delo je Preludij iz Te Deuma. To melodijo slišimo pred evrovizijskimi televizijskimi prenosi.

Poslušali smo: Preludij iz Te Deuma.

Uspešen boš, ko boš:

- pojasnil značilnosti glasbe baroka,

- doživljajsko poslušal skladbe baročnih skladateljev in izrazil svoje doživljanje ob poslušanju.

**Dokaz vašega dela bodo rešene naloge v delovnem zvezku in zapis v zvezek.**

**POMEMBNO**

**Da bom vedela, da si naloge v DZ res reševal in učno snov prepisal v zvezek, jih poslikaj in pošlji na moj e-naslov** sandra.hanzic@os-velikapolana.si

Pošlji tudi slike od prejšnjega tedna.

Poslikaš lahko s pametnim telefonom, jaz pa ti bom podala povratno informacijo.

Napišite tudi, če potrebujete dodatno razlago ali imate težave pri dostopu do interaktivnega gradiva.